CELEX: 32017R2454
Language: mt
Date: 2017-12-05 00:00:00
Title: Regolament tal-Kunsill (UE) 2017/2454 tal-5 ta' Diċembru 2017 li jemenda r-Regolament (UE) Nru 904/2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud

29.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 348/1
            
         REGOLAMENT TAL-KUNSILL (UE) 2017/2454
   tal-5 ta' Diċembru 2017
   li jemenda r-Regolament (UE) Nru 904/2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 113 tiegħu,
   Wara li kkunsidra l-proposta mill-Kummissjoni Ewropea,
   Wara li l-abbozz tal-att leġislattiv intbagħat lill-parlamenti nazzjonali,
   Wara li kkunsidra l-opinjoni tal-Parlament Ewropew (1),
   Wara li kkunsidra l-opinjoni tal-Kumitat Ekonomiku u Soċjali Ewropew (2),
   Filwaqt li jaġixxi skont proċedura leġislattiva speċjali,
   Billi:
   
               (1)
            
            
               Ir-Regolament tal-Kunsill (UE) Nru 904/2010 (3) jistabbilixxi r-regoli dwar l-iskambju u l-ħżin ta' informazzjoni mill-Istati Membri sabiex jiġu stabbiliti l-iskemi speċjali previsti fil-Kapitolu 6 tat-Titolu XII tad-Direttiva tal-Kunsill 2006/112/KE (4).
            
         
               (2)
            
            
               L-estensjoni mill-1 ta' Jannar 2021 ta' dawk l-iskemi speċjali għall-bejgħ mill-bogħod ta' oġġetti u ta' servizzi għajr servizzi ta' telekomunikazzjoni, ta' xandir jew servizzi fornuti b'mod elettroniku teħtieġ l-estensjoni tal-kamp ta' applikazzjoni tar-regoli ta' dan ir-Regolament dwar il-forniment ta' informazzjoni u t-trasferiment ta' flus bejn l-Istat Membru tal-identifikazzjoni u l-Istati Membri tal-konsum.
            
         
               (3)
            
            
               Minħabba l-kamp ta' applikazzjoni estiż tal-iskemi speċjali biex ikopru wkoll il-bejgħ mill-bogħod ta' oġġetti u s-servizzi kollha, l-għadd ta' tranżazzjonijiet li jridu jiġu rrapportati fid-denunzja tal-VAT ser jiżdied b'mod konsiderevoli. Sabiex l-Istat Membru ta' identifikazzjoni jkollu żmien suffiċjenti biex jittratta d-denunzji tal-VAT sottomessi minn persuni taxxabbli taħt l-iskema speċjali, jenħtieġ li l-iskadenza għat-trasferiment tal-informazzjoni tad-denunzja tal-VAT u l-ammont ta' VAT imħallas lil kull Stat Membru ta' konsum tiġi estiża b'10 ijiem.
            
         
               (4)
            
            
               L-estensjoni tal-iskemi speċjali għall-bejgħ mill-bogħod ta' oġġetti importati minn territorji terzi jew pajjiżi terzi teħtieġ li l-awtorità doganali tal-Istat Membru tal-importazzjoni tkun tista' tidentifika l-importazzjonijiet ta' oġġetti f'konsenji żgħar li għalihom it-taxxa fuq il-valur miżjud (VAT) trid titħallas permezz ta' waħda mill-iskemi speċjali. Għalhekk jenħtieġ li n-numru ta' identifikazzjoni li taħtu titħallas il-VAT jiġi kkomunikat bil-quddiem sabiex l-awtoritajiet doganali jkunu jistgħu jivverifikaw il-validità tiegħu mal-importazzjoni tal-oġġetti.
            
         
               (5)
            
            
               Il-persuni taxxabbli li jużaw tali skemi speċjali jistgħu jkunu soġġetti għal talbiet għal rekords u għal inkjesti amministrattivi mill-Istat Membru ta' identifikazzjoni u mill-Istati Membri kollha tal-konsum fejn jiġu fornuti l-oġġetti jew is-servizzi. Sabiex jitnaqqas il-piż amministrattiv u l-kostijiet tal-konformità għan-negozji kif ukoll għall-amministrazzjonijiet tat-taxxa ta' diversi talbiet għal rekords u inkjesti amministrattivi u sabiex jiġi evitat xogħol doppju, jenħtieġ li tali talbiet u inkjesti jkunu kkoordinati kemm jista' jkun mill-Istat Membru ta' identifikazzjoni.
            
         
               (6)
            
            
               Sabiex jiġi ssimplifikat il-ġbir tad-data statistika rigward l-applikazzjoni tal-iskemi speċjali, jenħtieġ li l-Kummissjoni tkun awtorizzata tieħu informazzjoni aggregata ta' statistika u dijanjostika, bħall-għadd ta' tipi differenti ta' messaġġi elettroniċi skambjati bejn l-Istati Membri, relatati mal-iskemi speċjali, bl-eċċezzjoni tad-data fir-rigward ta' persuni taxxabbli individwali.
            
         
               (7)
            
            
               Jenħtieġ li l-informazzjoni li trid tiġi sottomessa mill-persuna taxxabbli u li trid tintbagħat bejn l-Istati Membri għall-applikazzjoni tal-iskemi speċjali, kif ukoll dettalji tekniċi, inkluż messaġġi elettroniċi komuni, għas-sottomissjoni mill-persuna taxxabbli jew għat-trasmissjoni ta' din l-informazzjoni bejn l-Istati Membri tiġi adottata f'konformità mal-proċedura ta' komitoloġija prevista f'dan ir-Regolament.
            
         
               (8)
            
            
               B'kont meħud taż-żmien meħtieġ sabiex jiddaħħlu fis-seħħ il-miżuri neċessarji għall-implimentazzjoni ta' dan ir-Regolament u sabiex l-Istati Membri jadattaw is-sistema informatika tagħhom għar-reġistrazzjoni u għad-dikjarazzjoni u ħlas tal-VAT kif ukoll sabiex jieħdu kont tal-emendi introdotti mill-Artikolu 2 tad-Direttiva tal-Kunsill (UE) 2017/2455 (5), jenħtieġ li dan ir-Regolament japplika mid-data tal-applikazzjoni ta' dawk l-emendi.
            
         
               (9)
            
            
               Għaldaqstant, jenħtieġ li r-Regolament (UE) Nru 904/2010 jiġi emendat skont dan,
            
         ADOTTA DAN IR-REGOLAMENT:
   Artikolu 1
   Ir-Regolament (UE) Nru 904/2010 huwa emendat kif ġej:
   
               (1)
            
            
               fl-Artikolu 1, il-paragrafu 4 huwa sostitwit b'dan li ġej:
               “4.   Dan ir-Regolament jistabbilixxi wkoll regoli u proċeduri għall-iskambju b'mezzi elettroniċi ta' informazzjoni dwar il-VAT fuq oġġetti u servizzi fornuti skont l-iskemi speċjali previsti fil-Kapitolu 6 tat-Titolu XII tad-Direttiva tal-Kunsill 2006/112/KE u wkoll għal kwalunkwe skambju sussegwenti ta' informazzjoni u, safejn ikunu kkonċernati oġġetti u servizzi koperti mill-iskemi speċjali, għat-trasferiment ta' flus bejn l-awtoritajiet kompetenti tal-Istati Membri.”.
            
         
               (2)
            
            
               fl-Artikolu 2, il-paragrafu 2 huwa sostitwit b'dan li ġej:
               “2.   Id-definizzjonijiet li jinsabu fl-Artikoli 358, 358a, 369a u 369 l tad-Direttiva 2006/112/KE għall-finijiet ta' kull skema speċjali għandhom japplikaw ukoll għall-finijiet ta' dan ir-Regolament.”.
            
         
               (3)
            
            
               fl-Artikolu 17(1), il-punt (d) huwa sostitwit b'dan li ġej:
               
                           “(d)
                        
                        
                           l-informazzjoni li huwa jiġbor skont l-Artikoli 360, 361, 364, 365, 369c, 369f, 369 g, 369o, 369p, 369s u 369t tad-Direttiva 2006/112/KE.”.
                        
                     
         
               (4)
            
            
               fl-Artikolu 17(1), jiddaħħal il-punt li ġej:
               
                           “(e)
                        
                        
                           data dwar in-numri ta' identifikazzjoni tal-VAT imsemmija fl-Artikolu 369q tad-Direttiva 2006/112/KE li tkun ħarġet u, għal kull numru ta' identifikazzjoni tal-VAT maħruġ minn kwalunkwe Stat Membru, il-valur totali ta' importazzjonijiet ta' oġġetti eżentati taħt l-Artikolu 143(1), punt (ca), matul kull xahar.”.
                        
                     
         
               (5)
            
            
               fl-Artikolu 17, il-paragrafu 2 jinbidel b'dan li ġej:
               “2.   Id-dettalji tekniċi li jikkonċernaw it-tiftix awtomatizzat tal-informazzjoni msemmija fil-punti (b), (c), (d) u (e) tal-paragrafu 1 għandhom jiġu adottati skont il-proċedura prevista fl-Artikolu 58(2).”.
            
         
               (6)
            
            
               l-Artikolu 31 huwa emendat kif ġej:
               
                           (a)
                        
                        
                           il-paragrafu 1 jinbidel b'dan li ġej:
                           “1.   L-awtoritajiet kompetenti ta' kull Stat Membru għandhom jiżguraw li persuni involuti fil-provvista intra-Komunitarja ta' oġġetti jew servizzi u persuni taxxabbli mhux stabbiliti li jfornu servizzi, huma permessi jiksbu, għall-finijiet ta' tali tranżazzjonijiet, konferma elettronika tal-validità tan-numru ta' identifikazzjoni tal-VAT ta' kwalunkwe persuna speċifikata kif ukoll l-isem u indirizz assoċjati. Din l-informazzjoni għandha tikkorrispondi mad-data msemmija fl-Artikolu 17.”;
                        
                     
                           (b)
                        
                        
                           jitħassar il-paragrafu 3.
                        
                     
         
               (7)
            
            
               il-Kapitolu XI huwa emendat kif ġej:
               
                           (a)
                        
                        
                           l-intestatura tat-Taqsima 2 tinbidel b'dan li ġej:
                           
                              
                                 “Dispożizzjonijiet applikabbli mill-1 ta' Jannar 2015 sal-31 ta' Diċembru 2020”;
                              
                           
                        
                     
                           (b)
                        
                        
                           tiżdied it-Taqsima li ġejja:
                           
                              “TAQSIMA 3
                           
                           
                              
                                 Dispożizzjonijiet applikabbli mill-1 ta' Jannar 2021
                              
                           
                           
                              Subtaqsima 1
                           
                           
                              
                                 Dispożizzjoni ġenerali
                              
                           
                           Artikolu 47a
                           Id-dispożizzjonijiet ta' din it-Taqsima għandhom japplikaw mill-1 ta' Jannar 2021.
                           
                              Subtaqsima 2
                           
                           
                              
                                 Skambju ta' informazzjoni
                              
                           
                           Artikolu 47b
                           1.   L-Istati Membri għandhom jipprevedu li l-informazzjoni pprovduta mill-persuna taxxabbli li tuża l-iskema speċjali fit-Taqsima 2 tal-Kapitolu 6 tat-Titolu XII tad-Direttiva 2006/112/KE lill-Istat Membru ta' identifikazzjoni meta tibda l-attivitajiet tagħha skont l-Artikolu 361 ta' dik id-Direttiva għandha tiġi ppreżentata b'mezzi elettroniċi. Dettalji simili għall-identifikazzjoni tal-persuna taxxabbli li tuża l-iskema speċjali fit-Taqsima 3 tal-Kapitolu 6 tat-Titolu XII tad-Direttiva 2006/112/KE meta tibda l-attivitajiet tagħha skont l-Artikolu 369c ta' dik id-Direttiva għandhom jiġu ppreżentati b'mezzi elettroniċi. Kwalunkwe bidla fl-informazzjoni pprovduta skont l-Artikolu 361(2) u 369c tad-Direttiva 2006/112/KE għandha wkoll tiġi ppreżentata b'mezzi elettroniċi.
                           2.   L-Istat Membru ta' identifikazzjoni għandu jittrasmetti l-informazzjoni msemmija fil-paragrafu 1 b'mezzi elettroniċi lill-awtoritajiet kompetenti tal-Istati Membri l-oħrajn fi żmien 10 ijiem mill-aħħar tax-xahar li matulu kienet riċevuta l-informazzjoni mill-persuna taxxabbli li tuża waħda mill-iskemi speċjali fit-Taqsimiet 2 u 3 tal-Kapitolu 6 tat-Titolu XII tad-Direttiva 2006/112/KE. Bl-istess mod, l-Istat Membru ta' identifikazzjoni għandu jgħarraf lill-awtoritajiet kompetenti tal-Istati Membri l-oħrajn dwar in-numri ta' identifikazzjoni tal-VAT imsemmija f'dawn it-taqsimiet 2 u 3.
                           3.   L-Istat Membru ta' identifikazzjoni għandu jgħarraf b'mezzi elettroniċi mingħajr dewmien lill-awtoritajiet kompetenti tal-Istati Membri l-oħrajn jekk il-persuna taxxabbli li tuża waħda mill-iskemi speċjali fit-Taqsimiet 2 u 3 tal-Kapitolu 6 tat-Titolu XII tad-Direttiva 2006/112/KE tkun eskluża minn dik l-iskema speċjali.
                           Artikolu 47c
                           1.   L-Istati Membri għandhom jipprevedu li l-informazzjoni pprovduta mill-persuna taxxabbli li tuża l-iskema speċjali fit-Taqsima 4 tal-Kapitolu 6 tat-Titolu XII tad-Direttiva 2006/112/KE jew l-intermedjarju tagħha, lill-Istat Membru ta' identifikazzjoni meta tibda l-attivitajiet tagħha skont l-Artikolu 369p(1), (2) u (2a) ta' dik id-Direttiva għandha tiġi ppreżentata b'mezzi elettroniċi. Kwalunkwe bidla f'din l-informazzjoni pprovduta skont l-Artikolu 369p(3) tad-Direttiva 2006/112/KE għandha wkoll tiġi ppreżentata b'mezzi elettroniċi.
                           2.   L-Istat Membru ta' identifikazzjoni għandu jibgħat l-informazzjoni msemmija fil-paragrafu 1 b'mezzi elettroniċi lill-awtoritajiet kompetenti tal-Istati Membri l-oħrajn fi żmien 10 ijiem mill-aħħar tax-xahar li matulu kienet riċevuta l-informazzjoni mill-persuna taxxabbli li tuża l-iskema speċjali fit-Taqsima 4 tal-Kapitolu 6 tat-Titolu XII tad-Direttiva 2006/112/KE jew, fejn applikabbli, l-intermedjarju tagħha. Bl-istess mod, l-Istat Membru ta' identifikazzjoni għandu jgħarraf lill-awtoritajiet kompetenti tal-Istati Membri l-oħrajn bin-numru ta' identifikazzjoni tal-VAT individwali allokat għall-applikazzjoni ta' din l-iskema speċjali.
                           3.   L-Istat Membru ta' identifikazzjoni għandu mingħajr dewmien jgħarraf b'mezzi elettroniċi lill-awtoritajiet kompetenti tal-Istati Membri l-oħrajn jekk il-persuna taxxabbli li tuża l-iskema speċjali fit-Taqsima 4 tal-Kapitolu 6 tat-Titolu XII tad-Direttiva 2006/112/KE jew, fejn applikabbli, l-intermedjarju tagħha, ikunu imħassra mir-reġistru ta' identifikazzjoni.
                           Artikolu 47d
                           1.   L-Istati Membri għandhom jipprevedu li d-denunzja tal-VAT bid-dettalji msemmija fl-Artikoli 365, 369 g u 369t tad-Direttiva 2006/112/KE għandha tiġi ppreżentata b'mezzi elettroniċi.
                           2.   L-Istat Membru ta' identifikazzjoni għandu jibgħat l-informazzjoni msemmija fil-paragrafu 1 b'mezzi elettroniċi lill-awtorità kompetenti tal-Istat Membru tal-konsum ikkonċernat mhux aktar tard minn 20 jum wara l-aħħar tax-xahar li fih kienet riċevuta d-denunzja.
                           L-Istat Membru ta' identifikazzjoni għandu jibgħat ukoll l-informazzjoni prevista fil-paragrafi 2 tal-Artikolu 369 g tad-Direttiva 2006/112/KE lill-awtorità kompetenti ta' kull Stat Membru ieħor li minnu ntbagħtu jew kienu ttrasportati l-oġġetti u l-informazzjoni prevista fil-paragrafu 3 tal-Artikolu 369 g tad-Direttiva 2006/112/KE lill-awtorità kompetenti ta' kull Stat Membru tal-istabbiliment ikkonċernat.
                           L-Istati Membri li jeżiġu li d-denunzja tal-VAT issir f'munita nazzjonali għajr l-euro, għandhom jikkonvertu l-ammonti f'euro permezz tar-rata tal-kambju valida għall-aħħar ġurnata tal-perijodu tat-taxxa. Il-kambju għandu jsir wara li jkunu ppubblikati mill-Bank Ċentrali Ewropew ir-rati tal-kambju għal dik il-ġurnata, jew, jekk m'hemmx pubblikazzjoni f'dik il-ġurnata, fil-ġurnata ta' pubblikazzjoni li jkun imiss.
                           Artikolu 47e
                           L-Istat Membru ta' identifikazzjoni għandu mingħajr dewmien jittrasmetti b'mezzi elettroniċi lill-Istat Membru tal-konsum l-informazzjoni meħtieġa biex kull ħlas jitqabbel ma' denunzja rilevanti tal-VAT.
                           Artikolu 47f
                           1.   L-Istat Membru ta' identifikazzjoni għandu jiżgura li l-ammont li ħallsu l-persuna taxxabbli li tuża waħda mill-iskemi speċjali stipulati fil-Kapitolu 6 tat-Titolu XII tad-Direttiva 2006/112/KE jew, jekk applikabbli, l-intermedjarju tagħha, huwa ttrasferit fil-kont tal-bank denominat f'euro li ntgħażel mill-Istat Membru tal-konsum li lilu huwa dovut il-pagament.
                           L-Istati Membri li jeżiġu li l-pagamenti jsiru f'munita nazzjonali għajr l-euro għandhom jikkonvertu l-ammonti f'euro permezz tar-rata ta' kambju valida għall-aħħar data tal-perijodu tat-taxxa. Il-kambju għandu jsir wara li jkunu ppubblikati mill-Bank Ċentrali Ewropew ir-rati tal-kambju għal dik il-ġurnata, jew, jekk m'hemmx pubblikazzjoni f'dik il-ġurnata, fil-ġurnata ta' pubblikazzjoni li jkun imiss.
                           It-trasferiment għandu jsir mhux aktar tard minn 20 jum wara l-aħħar tax-xahar li fih sar il-ħlas.
                           2.   Jekk il-persuna taxxabbli li tagħmel użu minn waħda mill-iskemi speċjali jew, jekk applikabbli, l-intermedjarju tagħha, ma jħallsux it-taxxa kollha dovuta, l-Istat Membru ta' identifikazzjoni għandu jiżgura li l-pagament jiġi ttrasferit lill-Istati Membri tal-konsum b'mod proporzjonat għat-taxxa dovuta f'kull Stat Membru. L-Istat Membru ta' identifikazzjoni għandu jinforma b'mezzi elettroniċi lill-awtoritajiet kompetenti tal-Istati Membri tal-konsum b'dan.
                           Artikolu 47g
                           L-Istati Membri għandhom jinnotifikaw b'mezzi elettroniċi lill-awtoritajiet kompetenti tal-Istati Membri l-oħrajn dwar in-numri ta' kontijiet bankarji rilevanti għar-riċezzjoni tal-pagamenti skont l-Artikolu 47f.
                           L-Istati Membri għandhom mingħajr dewmien jinnotifikaw b'mezzi elettroniċi lill-awtoritajiet kompetenti tal-Istati Membri l-oħrajn u lill-Kummissjoni dwar tibdil fir-rati tat-taxxa applikabbli għal provvisti ta' oġġetti u servizzi li għalihom japplikaw l-iskemi speċjali.
                           
                              Subtaqsima 3
                           
                           
                              
                                 Kontroll ta' tranżazzjonijiet u ta' persuni taxxabbli
                              
                           
                           Artikolu 47h
                           Mal-importazzjoni tal-oġġetti li fuqhom għandha tkun iddikjarata l-VAT taħt l-iskema speċjali prevista fit-Taqsima 4 tal-Kapitolu 6 tat-Titolu XII tad-Direttiva 2006/112/KE, l-Istati Membri għandhom jagħmlu verifika elettronika tal-validità tan-numru ta' identifikazzjoni individwali tal-VAT allokat skont l-Artikolu 369q ta' dik id-Direttiva u kkomunikat mhux aktar tard mill-preżentazzjoni tad-dikjarazzjoni tal-importazzjoni.
                           Artikolu 47i
                           1.   Sabiex jikseb ir-rekords miżmuma minn persuna taxxabbli jew minn intermedjarju skont l-Artikoli 369, 369k u 369x tad-Direttiva 2006/112/KE, l-Istat Membru tal-konsum għandu l-ewwel jagħmel talba lill-Istat Membru ta' identifikazzjoni b'mezzi elettroniċi.
                           2.   Fejn l-Istat Membru ta' identifikazzjoni jirċievi talba msemmija fil-paragrafu 1, huwa għandu jibgħat dik it-talba b'mezzi elettroniċi u mingħajr dewmien lill-persuna taxxabbli jew lill-intermedjarju tagħha.
                           3.   L-Istati Membri għandhom jipprevedu li, fuq talba, persuna taxxabbli jew l-intermedjarju tagħha jippreżentaw ir-rekords mitlubin b'mezzi elettroniċi lill-Istat Membru ta' identifikazzjoni. L-Istati Membri għandhom jaċċettaw li r-rekords jistgħu jiġu ppreżentati permezz ta' formola standard.
                           4.   L-Istat Membru ta' identifikazzjoni għandu jibgħat ir-rekords miksuba b'mezzi elettroniċi u mingħajr dewmien lill-Istat Membru rikjedenti tal-konsum.
                           5.   Fejn l-Istat Membru rikjedenti tal-konsum ma jirċevix ir-rekords fi żmien 30 jum mid-data li fiha tkun saret it-talba, dak l-Istat Membru jista' jieħu kwalunkwe azzjoni skont il-leġislazzjoni nazzjonali tiegħu sabiex jikseb tali rekords.
                           Artikolu 47j
                           1.   Jekk l-Istat Membru ta' identifikazzjoni jiddeċiedi li jwettaq fit-territorju tiegħu inkjesta amministrattiva fuq persuna taxxabbli li tuża waħda mill-iskemi speċjali pprovduti fil-Kapitolu 6 tat-Titolu XII tad-Direttiva 2006/112/KE jew, jekk applikabbli, fuq intermedjarju, huwa għandu jinforma bil-quddiem lill-awtoritajiet kompetenti tal-Istati Membri l-oħrajn kollha rigward l-inkjesta.
                           L-ewwel subparagrafu għandu japplika biss fir-rigward ta' inkjesta amministrattiva li tikkonċerna skemi speċjali.
                           2.   Mingħajr preġudizzju għall-Artikolu 7(4), jekk l-Istat Membru tal-konsum jiddeċiedi li hemm bżonn li ssir inkjesta amministrattiva, huwa għandu l-ewwel jikkonsulta mal-Istat Membru ta' identifikazzjoni dwar il-bżonn li ssir tali inkjesta.
                           F'każijiet fejn jintlaħaq qbil fuq il-bżonn li ssir inkjesta amministrattiva, l-Istat Membru ta' identifikazzjoni għandu jgħarraf lill-Istati Membri l-oħrajn.
                           Dan m'għandux jipprekludi lill-Istati Membri milli jieħdu kwalunkwe azzjoni skont il-leġislazzjoni nazzjonali tagħhom.
                           3.   Kull Stat Membru għandu jikkomunika lill-Istati Membri l-oħrajn u lill-Kummissjoni d-dettalji tal-awtorità kompetenti responsabbli għall-koordinazzjoni tal-inkjesti amministrattivi fi ħdan dak l-Istat Membru.
                           
                              Subtaqsima 4
                           
                           
                              
                                 Informazzjoni statistika
                              
                           
                           Artikolu 47k
                           L-Istati Membri għandhom jippermettu lill-Kummissjoni tieħu informazzjoni direttament minn messaġġi ġġenerati mis-sistema kompjuterizzata msemmija fl-Artikolu 53 għal finijiet ta' statistika u dijanjostiċi aggregati skont il-punti (d) u (e) tal-Artikolu 17(1). Din l-informazzjoni ma għandhiex tinkludi data rigward il-persuni taxxabbli individwali.
                           
                              Subtaqsima 5
                           
                           
                              
                                 L-għoti ta' setgħat ta' implimentazzjoni
                              
                           
                           Artikolu 47l
                           Għall-iskop tal-applikazzjoni uniformi ta' dan ir-Regolament, il-Kummissjoni tingħata s-setgħa li tadotta l-miżuri li ġejjin skont il-proċedura msemmija fl-Artikolu 58(2):
                           
                                       (a)
                                    
                                    
                                       id-dettalji tekniċi, inkluż messaġġ elettroniku komuni, għall-għoti tal-informazzjoni msemmija fl-Artikoli 47b(1), 47c(1), u 47d(1), u l-formola standard kif imsemmija fl-Artikolu 47i(3);
                                    
                                 
                                       (b)
                                    
                                    
                                       id-dettalji tekniċi, inkluż messaġġ elettroniku komuni, għall-għoti tal-informazzjoni msemmija fl-Artikoli 47b(2) u (3), 47c(2) u (3), 47d(2), 47e, 47f(2), 47i(1), (2) u (4) u 47j(1), (2) u (4) kif ukoll il-mezzi tekniċi għat-trasmissjoni ta' din l-informazzjoni;
                                    
                                 
                                       (c)
                                    
                                    
                                       id-dettalji tekniċi għat-trasmissjoni bejn l-Istati Membri tal-informazzjoni msemmija fl-Artikolu 47 g;
                                    
                                 
                                       (d)
                                    
                                    
                                       id-dettalji tekniċi li jikkonċernaw il-verifika tal-informazzjoni msemmija fl-Artikolu 47h mill-Istat Membru tal-importazzjoni;
                                    
                                 
                                       (e)
                                    
                                    
                                       l-informazzjoni ta' statistika u dijanjostika aggregata li trid tittieħed mill-Kummissjoni kif imsemmija fl-Artikolu 47k kif ukoll il-mezzi tekniċi biex tittieħed din l-informazzjoni.”.
                                    
                                 
                     
         
               (8)
            
            
               fl-Anness I, il-punt 1 jinbidel b'dan li ġej:
               
                           “1.
                        
                        
                           il-bejgħ mill-bogħod (l-Artikolu 33 tad-Direttiva 2006/112/KE);”.
                        
                     
         Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Huwa għandu japplika mill-1 ta' Jannar 2021.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-5 ta' Diċembru 2017.
      
         
            Għall-Kunsill
         
         
            Il-President
         
         T. TÕNISTE
      
   
   
      (1)  Opinjoni tat-30 ta' Novembru 2017 (għadha mhux ippubblikata fil-Ġurnal Uffiċjali).
   
      (2)  ĠU C 345, 13.10.2017, p. 79.
   
      (3)  Regolament tal-Kunsill (UE) Nru 904/2010 tas-7 ta' Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 1).
   
      (4)  Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).
   
      (5)  Direttiva tal-Kunsill (UE) 2017/2455 tal-5 ta' Diċembru 2017 li temenda d-Direttiva 2006/112/KE u d-Direttiva 2009/132/KE fir-rigward ta' ċerti obbligi tat-taxxa fuq il-valur miżjud għall-provvisti ta' servizzi u għall-bejgħ mill-bogħod ta' oġġetti (ara paġna 7 ta' dan il-Ġurnal Uffiċjali).